Болангиз қайсарми? муаммо сизда!\nКризис даврининг ўзига ҳосликлари\nҲар бир инсон умри давомида катта-кичик кризис даврларини бошдан кечиради. Болаликдаги кризислар қуйидагича таснифланади:\n3 ёш кризиси. Бола шу пайтгача ўзини ота- онаси билан бир бутун деб ҳис қилган бўлса, энди унда ўз «мен»и шаклланаяпти. Ўзи қадам ташлаб юраяпти, ўзи овқатланаяпти, гапираяпти. Шу сабаб бу паллада инжиққина болакайга айланиб қолишади. «Ширгуруч емайман», «Ухламайман» дея қилаётган тўполонлари эркатойингиз ҳаётида янги палла бошланганидан дарак бўлиши мумкин.\n7 ёш кризиси. Кичкинтойнинг онгида ўзгаришлар бўлди, ҳарф танияпти, атроф-муҳит ҳақида маълумотлардан боҳабар, мактабга чиққан, кундалик жадвали ўзгарган. Ўзгаришлар, янгиликлар таъсирида ҳам қайсаргина бўлиб қолган.\nЎсмирлик даври кризиси катта мавзу бўлиб, унга қуйироқда алоҳида тўхталамиз.\nҚизиқ савол булди-ку, дейсизми? Ахир қайсарлик ҳасталикмас- ки, авлоддан-авлодга ўтса. Аммо қайноналарнинг «Неварам келинимнинг ўзи, билганидан қолмайди», дея ёзғиришлари, аёллар «Отангга ўхшаб ўжарсан», дея болани койишлари савол туғдиради-да. Ҳеч бир бола қайсар бўлиб туғилмайди. Бу феъл насл ҳам сурмайди, шаклланади, таъбир жоиз бўлса, «тарбияланади». Бироқ қайсар ота- онанинг фарзанди ёки болаларидан бирида бу сифат кўзга ташланиши эҳтимоли юқори. Чунки улар қайсарона муносабат таъсирида катта бўлишаяпти. Ўжар ота- оналарнинг болалари олдида икки йўл қолади: Биринчиси, катталарнинг барча айтганларига, хоҳишларига кўниб, ўз «мен»ини синдириб, ювошгина бўлиб улғайиш.\nИккинчиси, қайсарлик билан қаршилик кўрсатиш.\nКучли болалар иккинчи йўлни танлашади, кучсизлари эса кўнишади. Кундек равшанки, улар танлаган йўллар ечим эмас.\nСабабсиз оқибат йўқ\nБолаларнинг қайсаргина бўлиб қолиши юқорида санаб ўтганимиз - кризис даврлари билан боғлиқ бўлса, вақт ўтгач, ҳаммаси жойига тушиб кетиши мумкин. Аммо ўжарлигининг негизида бошқа омиллар ётса, албатта, ишлаш керак. Айрим сабабларни санаб ўтамиз, эътибор қаратинг:\nОиланинг бутун ёки осойишта эмаслиги. Болалар катталарнинг эътиборини ўзига тортиш, меҳрга қониш учун қайсарлик қилишади. Муаммо қизингизнинг чўмилмайман дейиши-ю ўғлингизнинг эрталабдан кечгача бир мультфильмни қайта-қайта томоша қилиб, вақтида дам олмаслигида эмас. Муаммо ўз ташвишлари билан ўралашиб қолиб, болага вақтида ва етарлича эътибор қарата олмаётган сиз - катталарда.\nЖисмоний оғриқлар, касалликлар. Фарзандингиз арзимаган нарса учун ҳам исён қилиб, йиғлаб, уйни бошига кўтарса, унинг саломатлигига диққат қилинг. Балки шу кунгача бирор ҳасталикни бошдан ўтказгандир ёки айни пайтда жони оғриётгандир. У танасидаги оғриқларни тушунмаслиги табиий. Тушунтира олмаслиги-ку инчунин. Шунинг учун дарров болажонингизга бетарбия деган тамғани ёпиштирманг. Шифокорга учрашинг, нега асаблари таранг тортаяпти — аниқланг ва даволатинг.\nСезгирлик. Кичкинтойлар шунчалар сезгир бўлишадики, ота-онаси унинг қайсарлигига қандай муносабат қилаётганини зумда пайқашади. Бир-икки марта мақсадига ўжарлик билан эришгач, буни одат қилиб олишади.\nБолалик. Яъни болалар ўзлари нима исташларини ҳар доим ҳам билаверишмайди. Хоҳишларини ҳам тўғри ифодалай олишмайди. Сиз уни тушунмаганингиз сари исёни ошиб бораверади.\nБарчаси ўз қўлимизда!\nБолада муаммо борми, хоҳ у саломатлик билан боғлиқ бўлсин, хоҳ руҳият билан, бу онада муаммо бор дегани. Чунки бола туғилганида оппоқ қоғоздек гўё. Унга нима ёзсангиз, йиллар давомида ўшани ўқиб бораверасиз. Демак, матннинг маъно-моҳияти қандай бўлиши сизнинг қўлингизда.\nЗўрдан зўр чиқиш керакми?\nОдатда қайсаргина болаларнинг ота-оналари қандай йўл тутишади?\nМарҳамат, жавоблар билан танишинг ва ўзингиз фойдаланадиган усулни белгиланг:\nА. «Қулоғим тинчисин дея, тезроқ айтганига кўнаман».\nВ. «Аввал овозимни кўтараман, кейин бақираман, охири қўл кўтараман».\nС. «Ҳеч нарса қилмай, жим эшитаман».\n«С» жавобни танлаган бўлсангиз, демак, фарзандингизни тушунишга ҳаракат қиласиз. «А» ва «В» вариантлардан бири сизга тегишли бўлса, мақоламизни янада диққат билан ўқишни тавсия этамиз.\nҚайсар деб ўзи кимга айтилади? Минг қўрқитманг, минг уришманг, ўзиникидан қайтмайдиганларга. Хўш, сизнинг жаҳлингиз ошиб боргани сари фарзандингиз ҳам айтганида қаттиқроқ тура бошлайди. Бу вазиятда зўрдан зўр чиқиб, муаммони ечиб бўлмайди. Битта натижага эришиш мумкин: боланинг руҳини синдирасиз. Унинг йўриғига юриш билан ҳам ечим топилмайди.\nБолани тарбиялашга шошманг.\nБиринчи навбатда, ўз устингизда ишланг.\nЖигарбандингизнинг қайсарлигига нисбатан муносабатингизни ўзгартирсангиз, унинг ҳам узгарганига гувоҳ бўласиз. Яъни у икки оёғни бир этикка тиқиб олганида сизда қандай реакция кузатилади?\nЖаҳл, асабийлашиш, ўзингизни айблаш – мана шу ҳис-туйғулар билан ишлаш лозим.\nРухшунос ёрдами талаб этиладими? Ха, болага эмас, ота-онага, айниқса, онага.\nСабр қилинг. Ички хотиржамликни йўқотманг! Болангиз қайсарлик билан жаҳл қилаяптими, қўйиб беринг, у агрессиясидан ҳалос бўлсин. Хархашаси оламни тутаётган пайтда гапирганингизнинг фойдаси йўқ, эшитмайди. Яхшиси, босим ўтказмасдан кутинг. Тинчлангач, секин тушунтирасиз.\nТушунтиришни билинг. Демак, келишиб олдик, болага қаттиққўллик билан золимона муносабатда бўлмаймиз. Урмаймиз, қарғамаймиз, уришмаймиз. Ҳаракат қилсак, уддалаймиз. Яхши гапга тушунмайди дейсизми? Ҳамма болалар гапга тушунади, фақат айрим ота-оналар уларга гап тушунтира олмайди. Масалан, нега болалар чўмилиши, вақтида ухлаши керак? Бу унинг саломатлиги учун муҳимлигини қўғирчоқ театри ташкил қилиш билан англатиш мумкин.\nРағбатни унутманг. Бола бола-да. Ижобий ҳаракати учун мақтаб қўйиш, рағбатлантириш ҳисобига ҳам уни катталарга қулоқ соладиган болага айлантира оласиз.\nЭнг муҳими, сабабни аниқланг. Масалан, «Боғчага бормайман» дейиши замирида ўжарлик эмас, қўрқув ётган бўлиши мумкин. Нима учун фарзандингиз қайсидир ҳаракатни амалга оширишни истамаяпти? Нега исён қилаяпти? Бу саволларга жавоб топишингиз шарт.\nҚайсарлик ўз фикрида собит туришми? Хўш, болалар ўз фикрига эгами? Ахир ўсмир ёшдагиларнинг ҳам ҳали ўз фикри шаклланиб улгурмаган бўлади-ку! Болаларда фақат хоҳиш бор. Улар воқеа-ҳодисалар, нарса-буюмларга хоҳлайман ёки хоҳламайман, ёқади-ёқмайди тарзида муносабат билдиришади. Аммо истакларига қулоқ тутмай, ўзингизникини ўтказишга ҳаракат қилаверсангиз, келажакда ҳеч қачон ўз фикрига эга бўла олмайди. Туғри, истаганига қўйиб бериш ҳам ярамайди. Мувозанатни топиш муҳим. Бунинг учун, бот-бот такрорлаганимиз - қайсарликнинг сабабларини аниқлаш даркор.\nЯна бир гап, ўжарлик билан мақсадига эришадиганлар муваффақият завқини ҳис қилишмайди. Улар ўз истакларини асабийлашиш, куч-қувватини нотўғри сарфлаш эвазига амалга оширишади. Натижада, руҳий муаммоларга бир қанча касалликлар ҳам шерик бўлиши ҳеч гап эмас.\nЎсмирлик даври инсон ҳаётидаги энг катта ўтиш даврларидан бири саналиб, бу вақтда болаларнинг ота-оналарга қаршилиги кучаяди. Чунки улар мустақилликка интилишади. Ўсмирлар оила даврасидан эмас, кўчадан авторитет излай бошлайди. Сиз ҳам тарбиянинг янги босқичига ўтинг. Ялиниб ўртоқ бўлиб олинг, демаймиз.\nБир ханча оддий хоидаларга амал хилинг:\nСизни эшитишини истайсизми - аввал, сиз уни эшитинг,\nҲурмат қилишини хоҳлайсизми - сиз ҳам уни ҳурмат қилинг.\n«Сочингнинг аҳволини қара, тўғирлаб ол», «Бу нима жиннича юриш, кийимингни ўзгартир», деб беписандлик ёки мазах қилиш оҳангида гапирманг. Қайсарликларига сабр билан муносабат билдиринг. Организмдаги ўзгаришлар натижаси бўлиши ҳам мумкин унинг қилиқлари. Вақти-соати етиб ўтиб кетадиган ўзгаришларни ваҳима билан муаммога айлантириб юборманг.


ТераТавсиф: Xiaomi Redmi Note 9 Pro (6-қисм) - Terabayt.Uz\nXiaomi Redmi Note 9 Pro смартфонига бағишланган тавсифимизнинг якунловчи қисмига ҳам етиб келдик.\nТавсифимизнинг аввалги қисмларини ўқиш учун бу ерга босинг.\nRedmi Note 9 Pro тақдим қилинганида 269 евро нархга эга эди. Бу анчайин ҳамёнбоп нарх. Қурилма ўрта тоифа моделларга қўйиладиган барча талабларга жавоб беради ва ҳаттоки суб-флагман моделларда мавжуд баъзи хусусиятларга ҳам эга. Смартфон юқори резолюцияли киноматографик экран, энг кучли ўрта тоифа чип, анчайин сифатли камера, қуввати узоққа етадиган аккумулятор ва тезкор қувватлаш функциясига эга.\nRedmi Note 9 Pro ўтган йилги Redmi Note 8 Pro'нинг анчайин янгиланган кейинги авлоди. Қаҳрамонимиз, шунингдек, ўзининг Pro бўлмаган талқинига нисбатан ҳам анчайин афзалликларга эга — сифатлироқ экран, янги чип ва юқори резолюцияли асосий камера шулар жумласидан.\nДемак, ҳеч иккиланмай Note 9 Pro ўтган йилги моделдан ва Note 9'дан анчайин устун қурилма бўлиб чиқди, деб айта оламиз.\nХиаоми ўзининг Redmi Note 9 моделлари номланишида мижозларни жуда чалғитиб юборди. Биз ҳозир тавсифини ёзаётган смартфонимиз — Redmi Note 9 Pro, деб номланади. Аммо айни қурилма Ҳиндистонда Redmi Note 9 Pro Max номи билан сотувга чиқарилган. Redmi Note 9 Pro Redmi Note 9S'нинг янгиланган версияси бўлиб ҳам хизмат қилади. Аммо Redmi Note 9S Ҳиндистон бозорида Redmi Note 9 Pro, деб сотувга чиққан. Бундан чиқди, иккита минтақада сотувга чиққан иккита турли смартфон бир хил номга эга. Кишини чалғитади бу, шундай эмасми? Келинг, қуйида тўртала моделларнинг расмини таққослаймиз:\nЭслатиб ўтамиз, биз ҳозир Глобал Redmi Note 9 Pro'ни тавсифламоқдамиз. Келинг, энди рақобатдош бошқа моделлар билан қаҳрамонимизни таққослаб кўрамиз. Авваламбор, Redmi Note'лар билан солиштириб кўрамиз. Агар сиз учун Redmi Note 9 Pro смартфони ҳажман катта ёки қиммат бўлса, 200 евролик Redmi Note 9 муқобил бўлиб хизмат қила олади. Бу смартфоннинг экрани нисбатан кичик, чипи ҳам қуйироқ тоифага мансуб, лекин бошқа жиҳатлардан Pro модель билан деярли ўхшаш.\nRedmi Note 9 ва Redmi Note 9 Pro\nSamsung Galaxy M31 ҳам Redmi Note 9 Pro билан бир хил нарх тоифасига мансуб. Ушбу девайс ўзининг Super AMOLED дисплейи ва 6,000 мАс лик аккумулятори билан кишини лол қолдиради, аммо самарадорлик борасида Redmi'дан ортда қолади.\nHuawei P40 Lite Redmi моделидан тахминан 40 евро камроқ нархга эга. Бу модель нафақат чиройли дизайнга, балки кун-у тун қойилмақом расмлар олиш имконига ҳам эга. Чипи ҳам ҳозирда мавжуд энг кучли ўрта тоифа чипларидан. Ўйин ўйнаш амалиёти Lite моделида аъло даражада бўлади, лекин смартфонда Google хизматлари пакети йўқ эканини унутмаслик керак.\nВа ниҳоят, realme 6 Xiaomi'га ҳақиқий рақиб бўла оладиган смартфондир. реалмеънинг ҳозирдаги энг оммабоп смартфонларидан бўлган бу модель Redmi Note 9 Pro'дан 40 евро атрофида арзон, лекин экранининг янгиланиш частотаси юқорироқ, realme UI интерфейси эса MIUI'дан қулайроқ. Чипи эса Redmi'ники билан бир хил. realme 6 ва Redmi Note 9 Pro бир-бирига ҳақиқий рақиб.\nRedmi Note 9 Pro зўр смартфон. Арзон нархига нисбатан сизга яратадиган қулайликлари кўпроқ. Уни харид қилган мижознинг ҳафсаласи пир бўлмайди. realme ўзининг 90Hz янгиланиш частотасига эга экрани билан мақтаниши мумкин, аммо Redmi бунга қарши шиша дизайни ва катта сиғимли аккумулятори билан зарба бера олади. Бундан ташқари, MIUI интерфейсида ишлаши кўпчилкка манзур келиши мумкин.\nОлдиндаги бир неча ой давомида Redmi Note 9 Pro энг қайноқ таклифлардан бўлиб қолади. Агар смартфон олмоқчи бўлсангиз ва бу қурилмани чўнтагингиз кўтарса, Redmi Note 9 Pro'ни олишни тавсия қиламиз.\n> Gorilla Glass 5'га эга чиройли корпус, сув сачрашидан ҳимоя;\n> Катта ва ёрқин LCD экрани, HDR10;\n> Юқори даражадаги аккумулятор автономлиги, тезкор қувватлаш;\n> Тоифаси доирасида максимал самарадорлик;\n> Тоифаси доирасида яхши фото ва видео сифати;\n> Энг сўнгги Android ва MIUI;\n> Арзонроқ нарх учун realme 90Hz дисплейли смартфон таклиф қилади;\n> Селфи камера тирқиши атрофидаги экран ёруғлиги бир текис эмас.


Биз барча партиялар орасида етакчимиз - Иноятов - IF\nБиз барча партиялар орасида етакчимиз - Иноятов\nМақола муаллифи: Шаҳноза Тўрамуротова\nУлуғбек Иноятов ижтимоий фикрнинг расмий рейтингларига кўра, Халқ демократик партияси барча партиялар орасида етакчи эканини таъкидлади. Бу ҳақда Марказий сайлов комиссияси Халқаро матбуот марказида партиялар ўртасида навбатдаги дебатда айтиб ўтилди.\nУнда иштирок этган Халқ демократик партияси раҳбари Улуғбек Иноятов ўз нутқида партиялар фаолияти ҳақида ижтимоий тармоқларда ўтказилаётган рейтинглар ҳақида тўхталди.\n"Ижтимоий тармоқларда тарқатилаётган турли рейтинглар турли гуруҳларнинг манфаатларига қараб тузилади. Биз фақат Ижтимоий фикрнинг расмий рейтингларига ишонамиз. Ушбу рейтингларга кўра, биз барча партиялар орасида етакчимиз", деди Улуғбек Иноятов.\nMаълумот ўрнида, QALAMPIR.UZ сайти ҳам “Сайловда қайси партия номзодларига овоз берасиз” саволи остида ижтимоий сўровнома ўтказган эди. Унда 31 фоиз натижа билан Ўзбекистон Демократик партияси етакчилик қилди. Aдолат партияси 21 фоиз иккинчи ўринда. Сайлов жараёнида илк бор иштирок этаётган “ёш” Экологик партия 17 фоиз, Халқ демократик партияси эса 15 фоиз билан охирги ўринни эгаллаган эди.


«Ухламай чиққан, ҳатто қаердалигимни билмасдим». Лопетеги ёздаги воқеаларни ёдга олди\n14:22 / 14.02.2019 10416\n«Реал»нинг собиқ бош мураббийи Хулен Лопетеги BBC билан суҳбатда бўлди. У октябрь ойида Мадрид клубидан бўшатилганидан буён матбуотда деярли кўриниш бермаганди.\nСуҳбатда Лопетеги 2018 йил ёзида бўлган воқеалар, хусусан ЖЧ-2018 арафасида Мадрид клуби бош мураббийига айлангани ва бунинг эртасига Испания терма жамоасидан ишдан бўшатилганига оид хотираларини ёдга олди.\n«Реал» билан келишувни бир ой сир сақлаш имконсиз эди, бу виждонсизлик ҳам бўларди. Ўшанда матбуот анжумани ўтказиб, масалани ёпиш ва диққатни тўла ЖЧга қаратганимиз маъқул эканига ишончимиз комил эди.\nИспания таркибида жуда зўр футболчилар йиғилганди. Уларга «Реал» билан келишиб олганимни айтганимдан сўнг уч ҳафталик тайёргарлик доирасидаги энг яхши машғулотимизни ўтказгандик. Биз хурсанд эдик, аммо якунда президент (Испания футбол федерацияси президенти Луис Рубиалес назарда тутилмоқда – Tribuna) ўша қарорни қабул қилди. Бу мен учун жуда қийин дамлар бўлганди. Ҳеч қачон унутмайман, чунки бу мен учун мутлақо кутилмаган янгилик эди. Менга нисбатан адолатсизлик қилишди, деб ўйлардим.\nМосквадан Мадридга беш соатда учиб бордим ва «Бу – ҳаёт» дейишдан бошқа сўз айтмадим. Бошимдан ўтган бу тажриба жуда аччиқ эди, аммо сен вазиятни ижобий томонга ўзгартиришга уриниб кўришинг керак», – деди Лопетеги.\nМураббий «Реал»нинг янги бош мураббийи сифатида таништирилган пайтда кўз ёшларини базўр ушлаб турганди.\n«Мен ухламагандим, қаердалигимни ҳам билмасдим. Бир кун олдин мен Россияда эдим – Жаҳон чемпионатига тайёрланаётгандим, эртасига эса янги жамоа билан «Сантьяго Бернабеу»да турардим.\nҲаммаси жуда тез содир бўлди, ҳиссиётларни жиловлаб бўлмасди. Жаҳон чемпионатини тарк этишимни сўрашлари оғир ботганди. Мен шу ҳиссиётлар билан бу орзум йўлида қаттиқ ишлагандим. Мен инсонман, баъзида туйғуларни жиловлаш имконсиз бўлиб қолади», – дейди Лопетеги.\nЛопетеги «Реал»га омад тилади, у Перес даврида энг кам муддат ишлаган мураббийлардан бири бўлди\n«Реал» Лопетегини истеъфога чиқарди\nБугун «Реал»да мажлис


Жаҳон 20:07 / 08.02.2020 55399\nТаиландда яна отишма бошланди, деб хабар бермоқда Bangkok Post.\nНашрнинг ёзишича, Накхонратчасима шаҳрида ўндан ортиқ кишини отиб ўлдирган аскар Жакрапант Тхомма яшириниб олган савдо марказида отишма овозлари эшитилмоқда. Махсус бўлинма ҳарбийлари «Терминал-21» савдо маркази атрофини ўраб олган.\n«Раньше всех. Ну почти» Telegram-каналининг хабарига кўра, полициячилар ҳозирча уни қўлга олишга муваффақ бўлмаган — у 16 кишини гаровда ушлаб турибди. Воқеа жойига аскарнинг онаси ҳам олиб келинган, у ўғлини таслим бўлишга кўндиришга уринмоқда.\nМаълумот берилишича, Тхомма дастлаб ҳарбий лагерда ўз командири ва икки кишини отиб ташлаган, сўнгра у ердаги ҳарбий машинага ўтириб қочиб кетган. У Муанг районидаги «Терминал-21» савдо марказига йўл олган ва у ерга етиб боргунча йўлида учраган ўткинчиларни ўққа тутган. Аввалроқ қурбонлар сони 12 нафар эканлиги айтилганди. Охирги маълумотларга кўра, отишма натижасида 17 киши ҳалок бўлган.


27 ноябр 2020, Тошкент вақти: 04:32\nҚозонда Ўзбекистон консулхонасининг очилиш маросими.\nТатаристон пойтахти Қозонда Ўзбекистон бош консулхонасининг очилиши маросими бўлиб ўтди. Расмий хабарда айтилишича, консулхона Волгабўйи федерал округининг 14 та минтақасига хизмат кўрсатади.\nКонсулхона очилишида Татаристон президенти Рустам Минниханов ва Ўзбекистоннинг Россиядаги элчиси Ботиржон Асадов иштирок этди. Татаристондаги бош консулхонага Фариддин Насриев раҳбарлик қилади.\nПетербург, Екатеринбург, Қозон, Владивосток ва Ростов Дон каби шаҳарларда Ўзбекистон консулхоналари ташкил этилган.


Райҳон Уласенова: санъат йўлини совчилар туфайли танлаганман\n23:43 / 03.08.2015 7954\nТеатр ва кино актрисаси, “Алданган аёл” фильмидаги роли орқали танилган Райҳон Уласенова “Оила даврасида” газетасига берган интервьюсида санъат йўлини совчилар туфайли танлаганини айтиб ўтди.\n“Ҳеч қачон санъат йўлидан кетмайман, таржимон бўламан, дердим. Кейинчалик... барибир, қон тортди: Санъат институтига ўқишга кирдим”, – деди у суҳбат чоғида.\n“Ҳужжатларимни бугун топшираман деб турганимда, уйимизга совчилар келган, лекин кирмай кетишган, – сўзида давом этади санъаткор. – Бу ерда артистлар яшаркан, деб фикридан қайтишган. Балки, уларда санъаткорларга нисбатан нотўғри фикр\nшакллангандир, билмадим. Буни эшитиб жаҳлим чиқиб, шу қилганларингга зўр актриса бўламан, ҳали афсус қиласизлар, деб ўзимча аҳд қилганман. Иккинчи курсда ўқиб юрганимда Ёлқин Тўйчиев фильмига таклиф қилган. Ҳамма синовга ўзи борса, мени\nмажбурлаб олиб боришган. Синовни ҳам чала-чулпа, истамайгина топширганман. Чунки мен санъаткор бўлиш ниятида эмас, бошқаларга жаҳл қилиб шу институтга келганман”.


ЯНГИ МЕГА ШОУ! “МЕНИНГ ТОШКЕНТИМ” МЮЗИКЛИ РЕПЕТИЦИЯ ЖАРАЁНЛАРИДАН! ҲАММАМИЗ БИР ОИЛАДЕК! 06.05.2016 04:31\nЯқин кунларда пойтахтимиз аҳли ва меҳмонлари учун янги мега шоу — “Менинг Тошкентим” номли мюзикл ҳавола этилади. Муҳаммадисо Абдулхаиров, Фотима Режаметова, Адиз Ражабов, Асал Шодиева сингари таниқли санъаткорлар мюзиклда жонли овозда куйлайдилар. Лойиҳа 13-15 май кунлари “Истиқлол” санъат саройида намойиш этилиши режалаштирилаётган.\nМюзиклнинг бош мавзуси қилиб Тошкент танлангани бежиз эмас. Барчанинг юрагида она шаҳрига бўлган улкан меҳр-муҳаббат ётади. Унда катта шаҳарда яшовчи одам дуч келиши мумкин бўлган муаммолар, қувончли ва бахтли ҳодисалар қамраб олинган.\nШоу ижодкорлари томошабинларни қандай янгиликлар кутаётгани, нега айнан она шаҳар мавзусига мурожаат этилгани ва бошқа кўплаб тафсилотлар хусусида, “Истиқлол” санъати саройида бўлиб ўтаётган репетиция жараёнида ўз фикрларини билдиришди.\nҲусан ва Ҳасан Солиҳовлар: - Мюзикл иштирокчиларининг таркибига эътибор берсангиз, лойиҳанинг ўзгача бўлишини англаш қийин эмас. Хонандаларимизни фильмларда кўравериб ўрганиб қолганмиз. Аммо, уларни саҳнада жонли овозда куйлаётганини кўриш ўзгача бўлиши табиий. Мисол учун, “Sharq” гуруҳи вакиллари бўлмиш Таня ва Сарвар ҳам мутлақо янги образда чиқишади.\nАсал Шодиева, актриса: -Ушбу мюзиклга таклиф этишганида жуда ҳурсанд бўлдим. Негаки фаолиятимни хонандаликдан бошлаганимга қарамасдан, кўпчилик мени актриса сифатида яхши билишади. Мюзикл орқали томошабинларда ҳам актрисалик, ҳам хонандалик қобилиятимга баҳо бериш имконияти туғилади, деган умиддаман.\nМуҳаммадисо Абдулхаиров, актёр: - Мюзиклда маҳалла оқсоқоли ролини ижро этаяпман. Биз истиқомат қиладиган маҳалла номи “Гулсарой”. Мюзиклда маҳаллалардаги ҳаёт тарзимиз, удумларимиз, одатларимиз намойиш этилади. Халқимиз дилига яқин мавзулар кўтарилган. Янгиликлар кўп бўлади. Репетиция жараёнидаёқ ҳаммамиз ўзимизни бир оиладек, худди ҳақиқатан ҳам шу “Гулсарой” маҳалласида яшайдиган аҳолидек ҳис қилаяпмиз.\nАдиз Ражабов: актёр: -Мусиқали томоша бутун дунёда санъатнинг салмоқли йўналишларидан бири ҳисобланади. Очиғи, хорижий давлатларнинг мюзиклларини кўриб, уларда бир бор бўлса ҳам иштирок этишни жуда ҳавас қилардим. Шундай имконият туғилганидан хурсандман. Бу мюзиклда иштирок этиш мен учун катта шараф.\n“Менинг Тошкентим” номли мюзикл постановкачи режиссёрлари Ҳасан ва Ҳусан Солиҳовлар. Декорацияларни қуриш ишлари аллақачон бошлаб юборилган.\n“Менинг Тошкентим” номли мюзикл 13-15 май кунлари “Истиқлол” санъат саройида соат 19:00да бўлиб ўтади.


Худованд ибодатларимизга жавоб беради — Dilkashradio.com\nХудованд ибодатларимизга жавоб беради\nАссалому алайкум азиз радиомиз мухлислари. Сиз азиз тингловчилар билан яна радио эфир орқали учрашиб турганимиздан бағоят миннатдормиз.Микрофон олдида эса мен Ғолиббек. Хурматли радио тингловчилар. Хар бир ота она ўз фарзандларини келажакда яхши ва жамиятга фойдаси тегадиган инсон бўлиб етишишларини истайдилар. Хохлардикки Худованд бизга мукофот сифатида берган ўғил қизларимиз, Худовандни таниб билиб вояга етишишларини.\nАлбатта буларга эришишимиз учун ота онанинг тинимисиз ибодати керак бўлади. Айрим пайтларда болаларимизда бўлаётган ўзгаришлар биз ота оналар учун унчалик хам мухим кўринмайди. Лекин айнан шу нарсаларга кўпроқ эътибор қаратишимиз кераклигини кўпинча кеч тушунамиз. Масалан кўпчилик болаларда нимадандир қўрқиш бўлиши мумкин. Агар ота она ўз вақтида шунга этибор бермаса, болаларимиз ўсмирлик пайтида хам худди шу нарсадан қийналишлари мумкин.\nХатто айрим пайтларда катта бўлганларида хам шу қўрқув уларни тарк этмаслиги мумкин экан. Агар болаларимизни ибодат орқали Худованднинг кучи билан хар қандай қаршиликларга туришни ўргатсак, улар хаётлари давомида учрайдиган қийинчилик ва қўрқувларга хам бемалол туриб бера оладилар. Муқаддас Китобнинг Забур саноларининг бирида, биз қилган ибодатларимизга жавоб олишимиз тўғрисида ёзилган оят бор. Келинг азизлар шу оятни келтириб ўтсак.\nЗабур 33:5-6 оятлар. “Худовандга мурожаат қилганимда, У менга қулоқ солди-ю, барча дахшатларимдан кутқарди. Унга боққанлар зиё олдилар, уларнинг асло юзи шувут бўлмас”. Қандай ажойиб оят. Худовандга ишониб бирон ишни бошласак, албатта Отамизнинг кучи билан нихоясига етқаза олар эканмиз. Худованднинг ўзи хар биримиз учун мададкор бўлади экан. Хозирги сиз билан яшаб турган давримиз бир мунча мушкул давр десак хам бўлади.\nШайтон ўзининг турли хужумларини болаларимизга қаратган десак хам бўлади. Масалан болалар орасидаги жиноятчиликнинг юқори ўринлардан бирини эгаллаб келаётгани, болалар орасидаги гуёхвандлик, хуллас бу руйхатни узоқ вақт давом эттиришимиз мумкин. Доимо шундай хавф хатар борки, болаларимиз шундай гунохларнинг қулига айланиб қолиши хам мумкин экан. Бундан химояланишнинг ягона йўли Худовандга ибодат орқали мурожаат қилишдир.\nХудованд биз ота оналардан ва болаларимиздан шуни истайдики, хар биримиз Худовандни кундалик давримизда ибодатларимиз орқали чақиришни. Унга ибодатларимиз орқали бизнинг йўлбошчимиз бўлгин. Бизларга ва болаларимизга тўғри йўлни кўрсатгин деб илтижо қилишимизни Худованд жуда, жуда истайди. Биз Отамиздан сўраганларимизни У доимо бажаришга ваъда берган. Забур 56да айнан шу хақида ёзилганига гувох бўлишингиз мумкин. Азиз ота оналар, мана шу янги 2008 йилда хар бирингизга омадли йил бўлиши учун Худованд ўз мархаматини хар бирингизга осмондан ёғдирсин. Сиз азизлар билан хайирлашар эканмиз, хар бирингизга тинчлик хамрох бўлсин деб қоламиз. Хайр омон бўлинглар.\nХудони билиш ва Унга ишониш\nХудованд сиздан узоқда туюлганда… ёхуд юракдаги сахро 2


Умумий ўрта таълим мактабларининг 10-11-синфлари учун “Тиббий билим асослари” фани жорий этилиши мумкин. Бу ҳақдаги тегишли петиция “Менинг фикрим” жамоавий мурожаатлар порталида жойлаштирилди.\n“Аҳолини тиббий билим ва маданиятини ошириш энг долзарб масалалардан биридир. Соғлом юрт вакиллари давлатни қудратли қилади. Аҳолимиз тиббий маданияти кун сайин ортиб бормоқда. Лекин шунга қарамай ҳанузгача баъзи жойларда аҳолимизнинг тиббиёт соҳасига оид билимлари етарлича эмаслиги кўзга ташланмоқда (гарчи бу борада кўп ишлар қилинаётганлигига қарамасдан)”, - деб ёзади мурожаат муаллифи.\nҚайд этилишича, касалликларни келиб чиқиш сабаблари ва уларнинг профилактикаси, оқибатлари, керак бўлганда беморга тез тиббий ёрдам ходимлари етиб келгунча бўлган вақтда ёки стационаргача бўлган даврда зарурий тиббий ёрдам кўрсата олишни ҳар бир фуқаро билиши зарур.\n“Касалликларнинг сабаби ва оқибатларини билган инсон шу касалликнинг келиб чиқмаслиги учун доимий ҳаракатда бўлади (оиласи ва ўзи учун соғлом турмуш тарзини яратади, гигиеник зарарланишдан сақланади, зарарли одатларга берилмайди). Бу эса турмуш тарзини яхшилаб, ўртача умр кўриш ёшини оширади. Тасаввур қилинг, ҳозирда тез тиббий ёрдам ходимлари чақирув жойига етиб боргунларича, 40 даража ҳароратдаги беморга онаси ёки бошқа яқинлари томонидан юқори ҳароратни пасайтирувчи дорилар тугул, ҳаттоки бемор баданини нам мато билан ҳам артиб қўйиш ёки уйда хафақон касаллигига чалинган беморни артериал босимини ўлчаш ва беморга ҳолатдан келиб чиқиб шифокор буюрган зарурий препаратларни ичириш борасида ҳам озроқ тиббий билим зарур бўлади”, - дейилади петицияда.\nБилдирилишича, нафаси қисаётган, автоҳалокатга учраган ёки жароҳат олган беморга қандай бирламчи ёрдам кўрсатишни кўпчилик билмайди. Бу ҳолатларда тиббий билимга эга бўлмаслик, ёрдам кўрсатишдан қўрқиш ёки нотўғри ҳаракат қилиш беморларда қатор асоратларга сабаб бўлиши мумкин. Ҳеч бўлмаганда тиббий билимга эга бўлган ёш оила вакиллари ўз оиласи ва фарзандлари соғлигига жиддий эътибор берган бўлар эди.\n“Юқоридагиларни инобатга олган ҳолда мактабларнинг 10-11 синф ўқувчилари учун “Тиббий билим асослари” фанини жорий этишни таклиф қиламан. Бу фан қолган асосий фанлар қаторида дарс соатларига киритилса, мақсадга мувофиқ бўлар эди”, - дея якунланган мурожаат.


15:51 10.08.2017 (Янгиланган 15:59 10.08.2017) Ҳавола олиш\nТОШКЕНТ, 10 авг — Sputnik. Тожикистон Молия вазирлиги хабарига кўра, 2015 йилдан буён Тожикистон ҳукумати Эрон, Қозоғистон ва Ўзбекистондан олган қарзини қайтариб берган.\nШунга қарамасдан бугунги кунда республикаинг ташқи қарзи 2 млрд. 300 млн. доллардан ортиқ. Тожикистоннинг асосий кредитори Хитой бўлиб, республиканинг ушбу мамлакатдан қарзи — 1,217 млрд долларни ташкил қилади.\nШунингдек, халқаро молия ташкилотларидан ҳам бир талай қарзлар бор: Жаҳон банки – 300 млн $, ОТБ 227,5 млн $, Ислом тараққиёт банки – 111 млн $, Халқаро валюта фонди – 101 млн $.\nТожикистон президенти ҳузуридаги Стратегик изланишлар маркази директори Мўминова Фарида айтишига қараганда ташқи қарзни бошқариш муаммоси йўқ.\n“Мен келажакда ташқи қарз муаммоси ортиб кетади деб ўйламайман. Бир инфрақурилма тизимига кўп пул тикканмиз ва ушбу тизим қарзни қайтаришга ёрдам бериши керак. Биз ташқи қарз масаласини бюджетни ташкиллаштираётганда ҳисобга олганмиз. Бизда ҳали 40%лик “хавфсизлик ёстиғи” ҳам бор, — деди Мўминова.\nСтратегик марказ директори сўзларига кўра, бундай тизим ташқи қарзни бошақаришининг муайян услубидир.


Яшнободда танишининг бошига болға билан урган шахс судланадиган бўлди\n13:17 / 26.07.2017\nЯшнобод туман ИИБ ҲПБ профилактика инспекторлари томонидан туман ҳудудида танишининг бошига болға билан урган шахс қўлга олинди. Бу ҳақда Кун.uz’га ИИВ Ҳуқуқбузарликлар профилактикаси бош бошқармаси хабар берди.\nЯшнобод туманида 22 июль куни соат 10.00да Авиасозлар 3-даҳасида яшовчи Ч.В. ўзаро жанжал оқибатида таниши М.Улуғбек туманида яшовчи А.Д.ни болға билан бош қисмига уриб, тан жароҳати етказганлиги аниқланиб, ушланди. Далилий ашё сифатида болға олинган.\nЯшнобод туман ИИБ томонидан фуқаро Ч.В.га нисбатан Ўзбекистон Республикаси ЖКнинг 109 м. 2 қ. билан жиноят иши қўзғатилган. Тергов ҳаракатлари олиб борилмоқда.\nжиноят Яшнобод болға


Назар Эшонқул. Рюноскэ Акутагава - www.ziyouz.uz\nБош саҳифа Илм ва фанАдабиётНазар Эшонқул. Рюноскэ Акутагава\nЧоп этилган 05.04.2017 01.02.2021 МуаллифZiyouz.uz\nХХ аср япон адабиётининг йирик вакили. Дунё адабиётида ҳикоя жанрини янги босқичга олиб чиққан новатор адиб. Асарлари япон ёзувчилари орасида дунёда энг кўп таржима қилинган ва чоп этилган. Тириклик пайтида «адабиёт классиги» деб тан олинган. 1927 йили вафот этган.\nРюноскэ Акутагава 1892 йил 1 март куни, Япония тақвими бўйича аждарҳо йили аждарҳо куни аждарҳо соатида, Токио яқинидаги сут маҳсулотлари сотувчиси хонадонида дунёга келди. «Рюноскэ» исмининг биринчи иероглифи ҳам «аждарҳо» белгисини билдиради. У дунёга келганда онаси 30 ёшдан ошган, отаси эса 40 дан ўтганди. Аёл кишининг 30 ёшдан ўтиб фарзанд кўриши ўша давр япон урф-одатларига кўра хосиятсизликдан дарак берарди. Айнан шу қараш туфайли ота-онасининг муносабати Рюноскэга нисбатан ҳамиша совуқ бўлди. 10 ёшига етганда онаси асаб касаллигидан қазо қилди. Болани фарзандсиз тоғаси асраб олди ва уни энди Рюноскэ Ниихара эмас, тоғасининг исми-шарифидан келиб чиқиб Акутагава деб атай бошлашди, ҳужжатларда ҳам шу номда расмийлаштирилди. Акутагавалар хонадони маданиятли, зиёли оила эди. Бу ерда қадим насрий ва назмий китоблар, япон мумтоз мусаввирларининг суратлари, Хитойдан келтирилган кутубхона, нафис санъат намуналари бор эди, бу ерда ҳали-ҳануз қадимий анъаналар сақланиб қолганди ва унга қатъий амал қилинар, китобхонлик, қироатхонлик кечалари ўтказиларди. Рюноскэ ана шу муҳитда тарбия олди ва улғайди. Тоғасининг уйида ўқиган ва ўрганганлари унинг ёзувчи бўлиб етишишида муҳим омил вазифасини ўтади. 14 ёшида у Анатол Франс ва Ибсен асарларини ўқиб, улар ҳақидаги баҳсларда фикр билдирадиган бўлди. Ғарб тадқиқотчилари айнан шу далилни келтиришиб Акутагава Анатол Франснинг тарихий ҳикматларидан таъсирланиб қадим япон сюжетларини асарларига олиб кирди дейишади.\n1913 йили Токио университетининг инглиз филологияси факультетига қабул қилинди. Талабалик йиллари унинг дастлабки «Қария» ҳикояси босилиб чиқди. Бу ҳикоя ёзувчи ва адабиётшуносларнинг эътиборини тортди. Аммо 1915 йилдан сўнг эълон қилинган «Расёмон дарвозаси», «Бурун», «Дўзах азоби» ҳикоялари Акутагавага катта шуҳрат келтирди, айни шу ҳикоялари уни япон ёзувчилари сафига қўшди.\nАкутагава адабиётга кириб келган паллада бутун япон адабиётида ўзига хос турғунлик ва сохта адабиётбозлик авж олганди. ХIХ аср охирида Япония Европа билан яқинлашди, унинг тараққиёт анъаналарини қабул қилди. Ҳатто оддий бош кийимгача Ғарбдан андоза олиниб, бутун мамлакатни бир хил кийинишга ундай бошлашди. Хитойни, кейин Россияни урушда енггандан сўнг империянинг нафси ҳакалак отди: энди бошқа мамлакатларни ҳам босиб олиш учун ўз халқини бетиним урушга тайёрлай бошлади. Бу даврда ўз азалий илдизларидан узилиш, анъаналарни менсимаслик, унга эскилик деб қараш, европача яшашга интилиш кучайганди. Бундай пайтда адабиёт ҳам ўз бошидан мураккаб ўтиш даврини кечираётганди. Бир томондан, Европа санъатини япон санъатига тўлиқ татбиқ этиш, эски ифода усулларини сиқиб чиқариш, санъатга европача кўз билан қараш, баҳо бериш бошланганди. Сеё Цубоути «Роман моҳияти» рисоласида адабиётда япон анъаналаридан бутунлай воз кечиб, европача тасвир услубига ўтишни санъатнинг бирдан-бир тараққиёт йўли деб баҳолади ва даъватни аксарият ижодкорлар хайрихоҳлик билан қабул қилишди. Бошқа томондан, империя япон халқининг жанговар руҳини, самурайчиликни, ҳарбий қудратни, миллатнинг империя билан бир тан, бир жон эканини тарғиб этувчи адабиётга буюртма беришга ўтди, умуман, ўзининг босқинчилик мафкурасини улуғловчи асарларга имтиёзлар бера бошлади, шундай асарларни янги давр нашрлари ва танқидчилари «япон адабиётининг юксак намунаси» сифатида эътироф этишга киришди. Бошқа томондан, Ғарб беллетристикасидан таъсирланган туппа-тузук ёзувчилар тижорат изидан қувишга тушди: улар детектив ва кўнгилочар китобларни фабрика каби ишлаб чиқара бошладилар. Юксак идеаллар, туб мақсадлар, нафосат ва гўзаллик, қадрият ва анъаналар сояда қолиб, унут ҳолига келди. Чунки бу пайтда адабиётга алоқаси йўқ, унинг бош вазифасини тушунмаган, ўзларини ёзувчи, адиб деб билган, асарларини сохта ғоялар билан тўлдирган авлод адабиётнинг бошида турарди. Европа анъаналарини кўр-кўрона қабул қилишга ўтган бу хил адиблар япон қалбини тушунишдан маҳрум эди, ёзганлари расмий мафкура буюртма берган мавзулар, япон ҳарбий салоҳиятини илоҳийлаштиришдан бошқа нарса эмасди. Қон ичида юрган, қон тўкишни, ўлдиришни шараф деб билган самурайлар, рицарлар, лашкарбошилар, ҳарбийлар ҳақидаги афсоналаштирилган қаҳрамонлар билан тўлиб-тошган бу хил асарларнинг бозори чаққон эди. Ана шундай пайтда Акутагаванинг асарлари мисли кўрилмаган қаҳрамонлик намунаси сифатида пайдо бўлди. Акутагава япон халқининг қиёфаси уруш, ҳарбийлик билан эмас, қалби, кўнгли ва ботини билан белгиланишини, адабиёт ҳамиша инсонпарварлик, ҳаётсеварлик ғояларини куйлаши шартлигини бирма-бир босилиб чиқаётган ҳикоялари орқали исботлаб, кўрсатиб берди. У бу ҳикояларни адабиётни енгил-елпи ғоялар, турли манфаатлар қуроли қилиб олганларга қарама-қарши яратаётгандай эди. У айнан халқининг камситилган, таҳқирланган, эскилик қолдиғи сифатида баҳо берилган, четга сурилган фазилат ва анъаналарини кўз-кўз қилиш, улуғлаш билан ўз адабий йўлини мустаҳкамлаб борарди. Бу ҳикояларда бир нарса аниқ кўринарди: довруқ солишаётганидек Япониянинг қудрати унинг жанговарлигида ҳам, Европа тамаддунини кўр-кўрона қабул қилишида ҳам эмас, балки эзгулик ва гўзаллик билан уйғун яшаётганида, айнан ана шу фазилатларни асрлар давомида ҳаёт тарзига айлантира олганидадир. Халқнинг қудрати унинг азалий илдизларида, сарчашмаларида. Эҳтимол, айнан шунинг учун адиб VIII – IX асрларга хос қадим сюжетларни асарларига олиб киргандир. Ёзувчи бу сюжетга таянган ҳолда асарларида ўз даврининг ҳикматларини ярата бошлади.\nШу маънода унинг «Дастрўмол» ҳикояси характерлидир. Ҳикоя Токио университети профессорининг ўз хонасида швед ёзувчиси Стриндбергнинг драма назариясига оид мақоласини ўқиб, ҳайратланиб, айни пайтда, чуқур мулоҳозага берилиб ўтиргани билан бошланади. Мақоладан мутаассир бўлган профессор худди ўша давр янги японлари ҳамда назариячилари каби ўз халқининг тақдири ҳақида чуқур ўйга берилади. Эллик йил олдин бунақа университет қаерда эди, яна ўзининг мутахассислиги – колониал назария қаерда эди? Эллик йил ичида Япония тасаввур қилиб бўлмас даражада ўзгарди. Мана, Цусимида пушкалар ўқ отиб дунёни ларзага соляпти, дунё Япония билан ҳисоблашяпти, унга тан беряпти. Бундан ғурурланган профессор ҳаммаси Европа билан ҳамкорликда, уларнинг тараққиёт йўлини танлаганимизда деган хулосага келади. Аммо маънавий жиҳатдан ишлар қониқарли эмас. Профессорнинг наздида, японлар Стриндбергнинг мақоласидаги фикрлардан анча орқада қолгандай, фикр ва маънавияти ўта тарқоқдек. Профессор халқни тарқоқлик ботқоғидан олиб чиқадиган йўллар ва усуллар ҳақида ўзича мушоҳада ҳам қилади. Шундай йўллардан бири самурайчилик – ҳарбий тартиб, ҳарбий интизом. Ҳарбий интизомгина бу халқни маънавий тарқоқликдан халос қила олади. Ҳарбий интизомгина японларни европаликларга тенглаштира билади, бу халқни ҳарбий интизом билан тарбиялаш керак деган хулосага келади. Шу пайт унинг қабулига талабасининг онаси келганини хабар қилишади. Аёлни қабул қилган профессор касал талабасининг аҳволини сўрайди. Аёл совуққина қилиб, юз ифодаларини ўзгартирмай ўғлининг вафот этганини, шуни билдириш учун олдига келганини айтади. Хабарни аёл шу даражада хотиржам, худди оддий гапдек айтадики, профессор таажжубда қолади. Бояги мақола таъсирида японларнинг қанчалар қолоқ ва маънавий тарқоқ экани ҳақидаги хулосаси тўғрилигига яна бир карра ишонади. Боласининг ўлимини ҳам оддий ҳодисадек қабул қиляпти ва билдиряпти. Профессор аёлнинг юзига, кўзларига қараб ҳам ҳеч қандай ўзгариш сезмайди. Бу ҳолдан яна бир марта халқнинг маънавиятини ислоҳ қилиш кераклиги ҳақида ўйлайди. Аммо шу пайт қўлидан тушиб кетган елпиғични олиш учун стол тагига эгилади ва тасодифан кўзи аёл икки қўли билан ушлаб турган дастрўмолга тушади: аёл рўмолчани бармоқларига ўраб шундай таранг тортиб турибдики, гўё рўмолчани қўйиб юборса, бирдан портлаб кетадигандек, бармоқлар ички азобни бошқаролмай қалтираб кетмоқда эди. Профессор шу дафъа ҳаммасини тушунади: аёл ёт одамга ожизлигини ошкор қилмаслик учун ўзини рўмолча ёрдамида зўрға ушлаб турибди, айни дамда, ўзини улуғ миллатга хос тарзда ўта улуғвор тутяпти. Аслида, аёлнинг ичида уқубатнинг бўрони айланиб юрибди. Профессор ўзи ўйлаган ҳарбий интизом японларнинг ботинида бор деган хулосага келади. Шу ерда даврнинг мафкураси билан халқини баҳолаган профессорнинг бор қиёфаси фош бўлиб қолади. Халқни қайта тарбиялашга ҳеч қандай ҳожат йўқ. Аксинча, ҳар қандай тараққиёт халқ ботинидаги, халқ шууридаги фазилатларни, унинг улуғвор қудратини, кучини топа олиши шарт ва ўшаларга суяниш керак.\nМана шу кичкина ҳикоя Акутагаванинг япон халқига, ўз даври қарашларига нисбатан бир истеҳзоси эди. Жиккаккина, оддий япон аёлини у кичкина ҳикоя билан япон халқининг кўнгли, ботини, қудрати тимсолига айлантирди. Бу ва бошқа ҳикоялар адибнинг ўша даврдаги халқни тушунмай, уни менсимай туриб Япония учун янги тараққиёт йўлларини излаётганларга жавоби эди.\nАкутагава ижодини таҳлил қилган тадқиқотчилар унинг «Расёмон дарвозаси» ҳикоясини ижодининг гултожи деб баҳолайдилар ва адиб меросини ундан ижтимоий мазмун изловчилар ўзича, диний ҳикмат изловчилар ўзича, янги новелла анъаналарини излаганлар ўзича, миллийлик бирламчи деювчилар ўзича шарҳлайдилар, табиийки, ҳар бири кўрпани ўз томонига тортади. Фикрлар, талқинлар қанчалик ранг-баранг бўлса, хилма-хил тус олса, Акутагава ижоди шунчалик юксалади, шунчалик улуғворлашади. Унинг япон мифологик қатлами устига қурилган асарларида соф япон характери, дунёқараши, психологияси акс этди, шу сабабли бу ҳикоялар ўлмасдир, яъни асар қанча миллий бўлса, шунча умуминсоний бўлиши исботланди.\nБироқ Акутагаванинг буюклиги ижодининг фақат миллийлигидагина эмас, балки ХХ аср бадиий тафаккурини янгилашга қўшган ҳиссасидадир. Акутагава ўз халқи сарчашмаларини янги нигоҳ, дунёнинг энг илғор адабий анъаналари ва услублари асосида ўрганди. У бу пайтда дунё адабиёти ва услубларидан тўла хабардор, А.Франс, Бодлер, Эдгар По, Ницше, Шопенгауэр, Гогол, Чехов, Толстой, Достоевский каби сўз санъаткорларини ўзининг устози деб биларди, Ғарбнинг янги адабий анъаналари ва шаклларини миллий адабиётга усталик билан олиб кирди. Айнан шу маънода унинг ҳайрат ва уқубат билан айтилган: «Бутун дунё Бодлернинг бир сатрига арзимайди!» – деган афоризми машҳур бўлиб кетган.\n«Расёмон дарвозаси» ҳикояси унинг ижодий дунёсини тўлиқ таҳлил қилиш имконини беради. Адиб Расёмон дарвозасини, яъни эзгулик ва ёвузлик ўртасидаги дарвозани фақат IX асрга хос мифлар ва чўпчакларда қолдирмайди. Худди Ғарбдаги адабий маслакдоши Кафка каби бу кичик, мавжуд асотирни ХХ аср япон кишиси маънавий дунёси ва япон жамиятини таҳлил этувчи воситага айлантиради. Ақл бовар қилмас ёвузлик фақат мифларда мавжудмас. Инсон инсонга ётлиги фақат мифларда қолиб кетмаган. Миф ўтмиш, яъни ибтидоий инсонлар дунёқарашигина эмас. Миф инсон онгида, қалбида, шуурида яшайди. Жамият ва ижтимоий муносабатларнинг ўзи миф. Одамзод мифлардан – ёвуз маъбудлардан, ажина, алвасти ва ёвузлик кучларидан қутулгани йўқ. Улар фақат бошқача кўриниш олган. Ҳар бир кириш ва чиқиш дарвозасида марҳумлар ҳисобига кун кўрувчи кампир қиёфасида ўз қурбонини пойлаб туради. Бу «миф»ни ҳис этиш ва кўриш учун Акутагаванинг кўзи билан дунёга, ҳаётга қараш керак. Демак, Расёмон дарвозаси инсоннинг ўзида, унинг онгида. Ёвузлик ва эзгулик, кўпгина тадқиқотчилар ёзаётгандек, қадим япон битикларию афсоналарида эмас, инсон қалбида курашади. Акутагава ўзининг ҳикоялари орқали инсон онгидаги Расёмон, инсон онгидаги чангалзорлар, қотилликлар, худбинликлар, ёвузлик ҳақида гапиради. Бу ҳикоя миф эмас, ХХ аср кишиси психологияси, ҳаёти, яшаш тарзи ҳақидаги бадиий ҳужжатдир. Ҳикоядаги инсоннинг инсонга ётлиги, душманлиги, кучлининг кучсиз ҳисобига яшаши шакли ўзгарса ҳам, ўша мифлардаги каби ўз моҳиятини йўқотгани йўқ.\nАкутагава шундай деган: «…Қадимги ва замонавий инсон қалби деярли бир хил, замонлар ўзгарган, аммо у ўзгармаган. Бор ҳақиқат шу».\nАкутагаванинг «Чакалакзорда», «Генерал», «Маъбудлар истеҳзоси», «Эзгулик учун тўлов», «Авлиё», «Боғ», «Рокуномия хоним», «О-Томининг муруввати», «Уч хазина», «Зулматдаги диалог», «Тишли ғилдирак», «Телбанинг ҳаёти» каби ўнлаб асарлари жаҳон адабиётининг ўлмас хазинасига айланди. У ҳар бир деталда даврнинг кўз илғамас фожиаси ва адашишини, хато ва худбинлигини, ёлғон ва сохталигини акс эттирар, фош қиларди. Охир-оқибат у новеллалари, эсселари, «Пигмей битиклари» каби афоризмлари билан санъат, адабиёт ўз халқининг, ўз даврининг виждони ва уриб турган қалби бўлиши кераклигини исботлади.\nЎлимидан сўнг саксон йилдан ортиқ вақт ўтган ва замонлар эврилиб кетган бўлса-да, бор-йўғи 35 йил умр кўрган, шундан ҳам нари борса ўн йилини том маънода адабиётга бағишлай олган, ХХ аср япон адабиётининг классиги Рюноскэ Акутагаванинг адабий мероси ҳозиргача нафақат Японияда, балки бутун дунёда баҳс-мунозаралар марказида. Зеро, тадқиқотчилар, санъатшунослар Акутагава новеллаларидан сўнг япон адабиётида реализм имконияти тугади, ундан кейин насрда ёзишнинг зарурати қолмади деб даъво қилишганда адибнинг ўзи ҳали тирик эди ва у бу мақтовларга истеҳзо тўла сукутли нигоҳи билан жавоб берарди.\nАкутагава умр бўйи онасидан ўтган асаб касаллигидан азоб чекди. Бу касалликни, унинг зил-замбил босимини унутиш учун бор кучини адабиётга сарфлади. Баъзи йиллар тўққиз ой ичида 20 та новелла ва эссе, мақолалар эълон қилган пайтлари ҳам бўлди. У касалликни унутиш учун ўзини санъатга урди, бу оламда бир оз ором олгандай ҳис этди. Айнан адабиёт ва ижод завқи туфайли касаллик билан қарийб ўн беш йил олишди. Акутагава ўз даврида ёзувчи учун керак бўлган ҳамма нарсага: шон-шуҳратга, моддий таъминотга, устма-уст нашр этилаётган китобларга эга бўлди. Дунё адабиётида камдан-кам шахсларга насиб қиладиган эътироф – ҳаётлиги даврида «тирик классик» деган мақомга эришди.\n«Жаҳаннам азоби» ҳикоясида худди ўзининг касаллиги билан олишиш жараёнини тасвирлагандай таассурот уйғонади. Ҳикояда ҳукмдор машҳур сарой рассоми Ёсихидэга дўзах азобини тасвирлашни буюради. Ёсихидэ шунчалик улуғ рассомки, у расмида тасвирлаган воқеа албатта содир бўлади. Аммо унинг битта айби бор: кўрмаган нарсасини чизолмайди. Ҳукмдорнинг буйруғини бажариш учун рассом олти ой уринади. Олти ойдан сўнг карета ичида ёнаётган аёл суратини чизиб келади. Рассом мен расмни фақат хаёлим кучи билан тасвирладим, аммо ҳақиқий чиқмади, кўнглим тўлмади, чунки дўзах азобини кўрмаганман дейди. Ҳукмдор ундан яшириб каретага Ёсихидэнинг қизини боғлаб ёқиб юборишни ва ўша тасвирни рассом чизиб беришини тайинлайди. Ёсихидэ ёнаётган каретага қараб расм чизишни бошлайди. Фақат энг сўнгги лаҳзалардагина карета ичида ёнаётган ўз қизи эканини билиб қолади. Довдирайди, ҳукмдорнинг мақсадини тушунади. Шунда ҳам чизишдан тўхтамайди: бундай уқубатни рассом ўтказиб юбориши мумкин эмас деб ҳисоблайди ва қизининг ёнишини бўёқлар воситасида матога муҳрлайди. Бу билан унга азоб бермоқчи бўлган ҳукмдор устидан ғалаба қилади: ўз азобини мангуликка чизиб қолдиради. Энди унинг чизгани инсоният мулки сифатида ҳукмдордан кўпроқ яшайди ва ундан кўпроқ шон-шарафга эришиб, одамларни асл ҳодисадан огоҳ қилади.\nАкутагава ўз ҳикояси қаҳрамони Ёсихидэнинг: «Ҳар қандай қурбонлик, ҳар қандай гуноҳни фақат санъатгина кўтара олади», – деган гапини яхши кўрарди. У санъат учун ўзини қурбон қилганлардан эди. Фақат санъатгина унга бу дунёда азоб-уқубат билан курашишга куч, қувват бағишлаб турарди, фақат санъатгина инсониятни айниб кетишдан, бузилишдан асраб қола олади деб тушунарди. Акутагава шу эътиқод билан яшади, шу эътиқод билан ижод қилди. Ҳикоялари, уларда кўтарилган фикр ва ғоялар билан ўз даври қарашларини тубдан ўзгартира олди, ўз даври ижодий жарёнининг инсонпарварлик томон оғишмай боришини таъминлади ва бошқаларни ҳам шунга даъват қилди.\nАммо охир-охибат касаллик уни енгди. Унинг ижодини, у интилган ва тарғиб қилган, идеаллаштирган ғояларни тушунмай, санъат моҳиятини тўлиқ англамай туриб уни «қадим япон анъаналарига ёпишиб олган эски услубдаги адиб» дея айюҳаннос солган, кейин «тирик классик» дея атаган замонасига нисбатан ўз умрини, ўз туйғуларини қизғанди ва 35 ёшида ўзини ўзи ўлимга ҳукм этди.\nАкутагавадан катта ҳажмли адабиёт эмас, балки бой, сермазмун, эскирмайдиган адабий мерос қолди. У ўз ижодида ХХ аср бошидаги Шарқ ва Ғарб анъаналарини бирлаштирди – Шарққа ўқиб бўлинган эртак, миф дея қаровчиларга Шарқ абадий ва азалий санъат сифатида инсоният бадиий тафаккурининг таянчи бўлиб қолаверишини исботлади.\nАкутагава қадим япон битикларини, сюжетларини қайта ишлаб ХХ аср битикларига, ХХ аср мифларига айлантирди. 80 йилдан ошдики, бутун дунё бу битикларни, бу мифларни – ўзи, кўнгли, орзу-армонлари ҳақидаги ҳақиқат-эртакларни ўқишда давом этмоқда.\nРукнларАдабиётТегларАкутагава, Назар Эшонқул\n← Аввалги Аввалги Ажзий (1864-1927)\nКейинги → Кейинги: Тунги парвоз (Ўткир Ҳошимов билан суҳбат)


09 август 2020, Тошкент вақти: 02:36\nУкраина расмийлари бу қабул қилиб бўлмас нарх эканини айтмоқда. Айни пайтда, Россиянинг иқтисодий босимига жавобан Киев расмийлари Россия ҳарбий флоти фойдаланаётган Севастопол порти ижара хақи оширилиши мумкинлиги тўғрисида огоҳлартирди.\nШу ҳафтада Украина Бош вазири Юрий Ехануров Киев шаҳрида Россия Украинага қарздор эканини айтди:\n“Россияликлар бизнинг “Нафтогаз Украини” ширкатига салкам бир ярим миллиард куб метр газ қарз. “Нафтогаз Украини” раҳбари шу масалада Газпромга огоҳлантириш мактуби йўллаб, қарз тўланишини талаб қилди. Мен Россия 1 январгача ўзининг Украианага ҳамма қарзини тўлашини хоҳлайман”.\nЧоршанба куни Москвада журналистлар билан учрашув чоғида Газпром ширкати директорлар кенгаши аъзоси Борис Фёдров Украина Бош вазири Юрий Ехануров баёнотига:\n“Бу баёнотлар мени хайратга солди. Чунки Россия ҳар доим газ транзити учун жаҳон бозори нархида ҳақ тўлашга тайёр бўлган. Россия буни ҳеч қачон рад этмаган ва ҳар доим ўз мажбуриятини бажариб келган”, – дея муносабат билдирди.\nГаз нархи масаласи қарийб бир йил олдин Украина президенти этиб сайланган Виктор Юшченко ҳозирга қадар дуч келган энг жиддий муаммо бўлиб қолмоқда.\nБуни қандай хал қилиш мумкин? Айрим иқтисодчилар фикрича, икки томон учун энг мақбул йўл ҳар минг куб метр газ учун 150 – 160 доллар нарх белгилашдир. Айни пайтда, Украина ўз ҳудуди орқали Россия гази транзити ҳажмини ошириб бориши лозим. Шунга қарамай, Украинанинг газ учун 2005 йилги қарзи кўпайишда давом этади. Янги йилдан бошлаб газ нархининг ошиши Украина иқтисодиёти ва украиналиклар ҳаётига салбий таъсир этиши шубхасиз.\n“Economic Intelligence Unit” тадқиқот марказига кўра, агар газ нархи ошса, уни қоплаш учун Украина ҳукумати ички истеъмол бозоридаги нархларни 50 – 100 фоизга оширишга мажбур бўлади. Ўз навбатида, бу мамлакатда мураккаб сиёсий ва иқтисодий вазиятни вужудга келтириши мумкин.\nБиринчидан, агар Украинада газ нархи оширилса, бундан хафсаласи пир бўлган сайловчилар март ойида ўтказиладиган парламент сайловида президент Юшченконинг асосий сиёсий рақиби бўлган Виктор Янукович раҳбарлигидаги партия аъзоларига овоз бериши мумкин. Яқинда ўтказилган сўров натижасига кўра, Януковичнинг Регионлар партиясини сайловчиларнинг тахминан 25 фоизи, президент Юшченко етакчилигидаги Бизнинг Украина партиясини украиналикларнинг 15 фоизи қўллаб-қувватлаяпти.\nИккинчидан, агар Украинада газ нархи оширилса, мамлакатнинг энергия энг кўп талаб этиладиган оғир металлургия ва кимё соҳаларида ишлаб чиқариш камаяди. Ўз навбатида, бу ишсизлар сони ортиши ва нархлар ошишига сабаб бўлади. Буни Киев расмийлари яхши тушуниб етган кўринади. 28 декабр куни Украина Бош вазири Ехануров 2006 йил 1 январидан мамлакатда газ нархи 25 фоизгача ошишини маълум қилди.\n29 декабр куни Москвада Россия президенти Владимир Путин газ нархи масаласида сўзлашув ўтказаётган Украина ва россиялик музокарачилар билан учрашди. Путин газ нархи борасидаги тортишувни ҳақиқий бўҳрон, дея атади.


05.01.2021 | 12:39\nФарғона вилояти Ёзёвон туманининг Бўтқачи қишлоғида яшаган 10-синф ўқувчиси А. А.нинг Катта Фарғона каналига чўкиб кетгани ҳақидаги хабарлар ижтимой тармоқларда кенг тарқалди. «Халқ сўзи» мухбири қидирилаётган боланинг отаси билан суҳбатлашди.\nФото: «Ҳалқ сўзи»\nМаълум бўлишича, 2020 йилнинг 22 декабрь куни икки таниши ҳамроҳлигида бўлган вояга етмаган Абдулазиз исмли йигит баъзи сабабларга кўра, кийимларини ечиб Катта Фарғона каналига тушган ва чўкиб кетган. Вилоят фавқулодда вазиятлар, Ички ишлар бошқармалари ва бошқа ҳуқуқни муҳофаза қилувчи идоралар қутқарув гуруҳи томонидан бир неча кунлик қутқарув ишлари ҳозирча натижа бермаяпти.\n«Россияда ишлаб келаётган эдим. Ширин дийдор умиди алам ва изтиробга айланди. Ҳуқуқни муҳофаза қилувчи идораларга раҳмат. Ҳаво қаттиқ совуқ бўлишига қарамай, боламни туну кун излашяпти. Ўғлимнинг жонсиз танасини бўлса ҳам бир бағримга босиш умидида қайиқда ўзим ҳам қидирув ишларида қатнашяпман», — дейди боланинг отаси.\nФарғона вилояти ИИБ ахборот хизмати раҳбари Исмоил Шариповнинг маълум қилишича, айни кунларда Катта Фарғона каналининг 10 та туман ҳудудидан ўтган 150 километр қисмида қидирув-қутқарув ишлари давом этмоқда. Қарийб ўн беш кундан буён юзлаб одамлар кўнгилли тарзда марҳумнинг жасадини излашга киришган. Бу ҳолат юзасидан вояга етмаган шахснинг бедарак йўқолганлиги бўйича қидирув эълон қилинган.\nМавзуга доир: «Туққанимга афсусланаман». Сирдарёда аёл болаларини сувга оқизиб юбормоқчи бўлди — видео\nАввалроқ Андижонда ўзини сувга ташлаган неварасини қутқармоқчи бўлган бобо ҳам чўкиб ўлгани ҳақида хабар берилганди. Кейинчалик 65 ёшли бобонинг жасади қарийб 10 кунда топилган.


ЎзА - Жарариқлик омилкорлар\n18.10.2012 17:11 Чоп этиш версияси\nҒузор туманидаги Жарариқ қишлоғи тобора обод бўлиб бораётир. Бунинг замирида қишлоқ аҳлининг омилкорлик билан қилаётган меҳнати мужассам.\n– Юртимизда қишлоқларни ривожлантиришга қаратилаётган эътибор самарасида бугун чекка ва олис ҳудудларда ҳам аҳоли турмуш даражаси ва фаровонлиги муттасил ошиб бораётир, – дейди “Жарариқ” маҳалла фуқаролар йиғини раиси Хидир Бойсунов. – Қишлоғимиз аҳли меҳнатсевар, юртимизда олиб борилаётган ислоҳотларнинг моҳиятини тўғри англайдиган янги замон одамларидир. Олти мингдан зиёд аҳолимизнинг аксарияти бирор фойдали ишнинг этагини тутган. Одамлар бир-бирига ҳавас билан қарайди. Ана шу ҳавас уларни ҳаракатга, яратувчанликка ундайди.\nҚишлоқда шу йилнинг ўзида 25 тадбиркор ўз бизнесини ташкил этди, қарийб 250 иш ўрни яратилди. Янгиликка интилувчан тадбиркорлар мавжуд имкониятлардан самарали фойдаланиб, ҳам ўзига, ҳам қишлоқ аҳлига наф келтираётир. Хусусан, тадбиркорлар Отаназар Қодиров 50 миллион сўмлик кредит ҳисобига замонавий паррандачилик фермасини ташкил қилди. Айни пайтда бу ерда етти минг бош парранда парваришланмоқда. Яна бир тадбиркор Чори Орипов ҳам аҳолига парҳез гўшт ва тухум етказиб бераётир.\nЖарариқлик Суюн Эшонқулов ернинг ҳар бир қаричидан унумли фойдаланадиган миришкорлардан. Суяги меҳнатда қотган бу одам ҳаётдан мамнунлиги, рўзғорининг баракасини ана шу ерга бўлган меҳрдан, деб билади.\n– Ер бамисоли бир хазина, – дейди Суюн ака. – Иккита иссиқхонада лимон парваришлаб, яхшигина даромад оляпмиз. Лимон етиштириш кўп меҳнат талаб қилса-да, бу бизни чўчита олмайди. Жорий йилда яна иккита иссиқхона қурмоқчимиз.\nҚишлоқ одамлари орасида иссиқхона қуриш, паррандачилик, асаларичилик каби сердаромад тармоқларни ривожлантиришга қизиқиш тобора кучаймоқда. Шу билан бирга, чорвачилик билан шуғулланаётган шахсий ёрдамчи хўжаликлар ҳам кўпайиб бораётир.\n– Чорвачилик билан шуғулланиш туфайли рўзғоримиз бут, шинам уй-жойли бўлдик, машина олдик, – дейди чорвадор Шоймардон Баҳриев. – Мамлакатимизда чорвачиликни ривожлантириш, гўшт, сут етиштиришни кўпайтиришга қаратилаётган эътибор, хусусан, қишлоқ жойларда чорва озуқаси сотиш шохобчаларининг очилиши биз, чорвадорлар учун катта қулайликлар яратди. Бунинг самарасида аҳолига сифатли гўшт ва сут маҳсулотлари етказиб бериш имконияти кенгаймоқда.


Гендер тенглик мавжудми? - Ishonch.uz\nБош саҳифа Жамият Гендер тенглик мавжудми?\nГендер тенглик мавжудми?\nёхуд баъзи кўрсатувлар нимани тарғиб этмоқда?\nСамарқанд вилояти Иштихон туманида туғилган Нигина Ўктамова ўзбек бокси тарихида янги саҳифа очди. Польшада бўлиб ўтган бокс бўйича ёшлар ўртасидаги жаҳон чемпионатида олтин медални қўлга киритди. Шу пайтгача жаҳон чемпиони бўлган боксчи аёл йўқ эди.\nЎзбекистон телеканалларидаги айрим кўрсатувларни кўриб, ўйлаб қоласан киши. Гўёки аёллар фақат уй юмушлари учун туғилгандек. «Генерал қайнона», «Олов келин», «Энага», «Маҳаллада дув-дув гап», «Гап чиқди» каби кўрсатувларда доим аёллар мавзу марказида бўлади.\nХотин-қизлар мавзуидаги илмий ишлари боис яқинда МДҲ давлатлари ўртасидаги ўтказилган танловда «Энг ёш олима» номига иштихонлик Моҳинур Рўзиева сазовор бўлди.\nАфсонавий спортчимиз Оксана Чусовитинага «Ўзбекистон Республикасида хизмат кўрсатган спорт устози» фахрий унвони берилди.\nАгарки юқорида номлари санаб ўтилган аёллар уйда ўтирганида, шундай муваффақиятларга эришармиди?\nЎзбекистон телеканалларидаги айрим кўрсатувларни кўриб, ўйлаб қоласан киши. Гўёки аёллар фақат уй юмушлари учун туғилгандек. «Генерал қайнона», «Олов келин», «Энага», «Маҳаллада дув-дув гап», «Гап чиқди» каби кўрсатувларда доим аёллар мавзу марказида бўлади. Айримларида нуқул айбдор шахс сифатида тилга олинади. «Хиёнаткор келин», «Алданган аёл», «Хўрланган она», «Ўжар келин», «Келгинди қайнона» каби киноларни бир кўз ўнгингизга келтиринг-а…\n«ZO’R TV» телеканалида намойиш этилаётган «Ёр-ёр» кўрсатувида учта бошловчи келинликка номзодларга қуйидаги мазмунда саволлар беради:\n– Келинликка номзод овқат қилишни биладими? Уйни яхши тозалайдими? Болаларни яхши кўрадими? Телефон ишлатадими? Ижтимоий тармоқлардан фойдаланадими? Эри «ишни ташлайсан, уйда ўтирасан» деса, келинликка номзод бунга кўнадими? Тўйдан кейин фарзандли бўлгач, ҳам уй, ҳам бола парваришлашга улгура оладими?\nКуёвликка номзодлардан эса оилани боқиш қўлидан келиши, турмуш ўртоғига қандай талаблари борлиги сўралади, холос.\n– Келинликка номзод овқат қилишни биладими? Уйни яхши тозалайдими? Болаларни яхши кўрадими? Телефон ишлатадими? Ижтимоий тармоқлардан фойдаланадими? Эри «ишни ташлайсан, уйда ўтирасан» деса, келинликка номзод бунга кўнадими? Тўйдан кейин фарзандли бўлгач, ҳам уй, ҳам бола парваришлашга улгура оладими?\nУшбу кўрсатувда хотин-қизларнинг мустақил шахс сифатида ўз фикрига эга бўлмаган ҳар доим «хўп» деб турадиган уй бекаси, уй тозаловчи сифатида намоён этилишини аёлларнинг қадр-қиммати камситилиши, деб баҳолаш мумкин.\nАйтмоқчи бўлган сўзимиз шуки, бу каби кўрсатувлар нималарни тарғиб этмоқда? Улардан андаза олиш тўғри бўлармикан?\nКелинг, шу ҳақда бир мулоҳаза қилиб кўрайлик.\nАввалги саҳифаЭм бўлсин! ёхуд «COVID-19»га қарши эмланишдан олдин ва кейин нималарга эътибор бериш керак?\nКейинги мақола20 август куни юртимизда 881 нафар кишида коронавирус аниқланиб, 7 нафар бемор вафот этди


Республика ҳарбий прокуратураси раҳбари ўринбосари, адлия подполковниги Абдулҳакимов илтимосномасига кўра, маҳкумларни қийнаб ўлдиришда айбланиб 26 февраль куни ҳибсга олинган 42 ёшли полковник Тоймуроз Алимов 28 февраль куни Тошкент шаҳри тергов изоляторидан ИИВ изоляторига ўтказилди.\nМХХ полковниги Тоймуроз Алимов\nЎзбекистон куч ишлатар тизимларидаги обрўли мулозим тарафидан билдирилган бу маълумотга кўра, Тоймуроз Алимовни Ўзбекистон президентининг кичик куëви Отабек Шаҳановнинг ўзи келиб Ички ишлар вазирлиги тергов изоляторига “этап қилган”.\nОтабек Шаҳанов 2017 йил январь ойида президент хавфсизлик хизмати бошлиғининг биринчи ўринбосари этиб тайинланган эди.\nТоймуроз Олимжонович Алимовнинг “ўта хавфли маҳбус” сифатида кўрилиб, унинг ҳеч бир шароитда қочиб кетмаслиги, ўзининг собиқ шериклари билан контактга кирмаслиги, “Элтуз” гаплашган мулозимга кўра, Отабек Шаҳановга топширилган.\nМулозимнинг ишонишича, бу маҳкумларни ўлдиришда айбланган Тоймуроз Алимов иши президент назоратига олинганлигини билдиради.\nТоймуроз Алимов 2011 йилнинг 26 августида ўша даврдаги президент Ислом Каримов фармони билан “Шон-шараф“ орденига лойиқ топилган эди.\nТоймуроз Алимов «Элтуз»да эълон қилинган фош қилувчи мақоладан кейин қамалганди\nЎзбекистон Миллий хавфсизлик хизмати раисининг собиқ ўринбосари Шуҳрат Ғуломов буйруғига кўра, қамоқхоналарда сақланган баъзи сиёсий ва диний маҳкумларни “ликвидация қилиш”да қатнашган Тоймуроз Алимов 26 февраль куни ҳибсга олинди.\nМХХ зобити Тоймуроз Алимов Ўзбекистон Жиноят кодексининг 97-моддаси – қасддан одам ўлдириш, 301-моддаси – ҳокимиятни суиистеъмол қилиш, 230-моддаси – айбсиз одамни жавобгарликка тортиш каби айбловлар бўйича тергов қилинмоқда.\nБу ҳақда «Элтуз»га генерал Шуҳрат Ғуломов устидан қўзғатилган тергов ишига алоқадор бўлган МХХ зобити ўз исмини ошкор этмаслик шарти билан маълум қилган эди.\nМХХ зобити сўзларига кўра, Тоймуроз Алимов «тергов қилинаëтган маҳкумларни ўлдиришга алоқадорликда» айбланмоқда.\nУнинг иддао қилишича, шахсан генерал Шуҳрат Ғуломовнинг буйруғи билан 2010-2014 йиллар давомида элликка яқин диний ва сиёсий маҳкум ўлдириб юборилган.\nУнинг айтишича, ўлдирилганларнинг ҳаммаси Ўзбекистон Жиноят кодексининг 159-моддаси билан айбдор деб топилган фуқаролар бўлган.\nШунингдек, Тоймуроз сиёсий фаолларини жисмонан йўқ қилиш амалиётларига шахсан алоқадор бўлган.\n«Элтуз» нашри Тоймуроз Алимов ва Жавдат Шарифхўжаев назорати остида яна бир маҳкум – хоразмлик тадбиркор Раҳимбой Йўлдошевнинг 2010 йил августида ўлдириб юборилганини аниқлаб, мақола эълон қилган эди.